**Επιστολή προς τους γονείς και τους μαθητές της Γ’ τάξης**

27 Απριλίου 2020

Αγαπητοί γονείς,

Αγαπημένοι μας μαθητές,

Χριστός Ανέστη σε όλους και ευχόμαστε να είστε όλοι, εσείς και οι αγαπημένοι σας καλά, υγιείς και αισιόδοξοι. Εμείς οι δάσκαλοί σας, σας πεθυμήσαμε πολύ και μας λείπετε.

Ξεκινάει τώρα μια καινούρια χρονική περίοδος, η οποία φαίνεται να είναι πιο αισιόδοξη, και παρόλο που τα σχολεία είναι ακόμα κλειστά, εμείς συνεχίζουμε να είμαστε δίπλα σας γεμίζοντας τις ώρες σας με διάφορες εργασίες και δραστηριότητες. Να ξέρετε ότι είμαστε πολύ περήφανοι για όλους σας γιατί εργάζεστε σκληρά και αρκετοί από σας έχουν κάνει μεγάλη πρόοδο. Χαιρόμαστε πολύ όταν βλέπουμε τις εργασίες σας τελειωμένες και όμορφα γραμμένες. Μπράβο σας!

Μέχρι να ανοίξουν τα σχολεία, θα σας στέλνουμε κάθε βδομάδα εργασίες όπως και πριν το Πάσχα. Πρέπει να το κάνουμε αυτό, για να μην μας ξεχάσετε και για να είστε πανέτοιμοι για την καινούρια σχολική χρονιά!! Γι’ αυτό βάλτε τα δυνατά σας και πάμε ακόμα πιο δυναμικά και ορεξάτα!!

Λοιπόν, γι’ αυτή τη βδομάδα, σας έχουμε εργασίες στα Ελληνικά, στα Μαθηματικά και στην Ιστορία με μύθους όπως σας είχαμε υποσχεθεί ότι θα μαθαίναμε μετά το Πάσχα.

Στα Ελληνικά, έχουμε τέσσερα κείμενα τα οποία θα πρέπει να διαβάσετε και να συμπληρώσετε ηλεκτρονικά τις απαντήσεις (θα σημειώνετε την σωστή απάντηση). Επίσης, μια εργασία για να περιγράψετε τον αγαπημένο σας ήρωα, τον Πινόκιο!! Ανυπομονούμε να δούμε πόσο ωραία θα μας τον περιγράψετε;)!

Στα Μαθηματικά, θα θυμηθείτε τους τετραψήφιους αριθμούς που είναι και ύλη της Δ’ τάξης και, επίσης, την στρογγυλοποίηση αριθμών στην πλησιέστερη δεκάδα και εκατοντάδα. Σας βάλαμε και σημειώσεις για να θυμηθείτε τους κανόνες της στρογγυλοποίησης. Επίσης, προχωρούμε λίγο στον πολλαπλασιασμό και στη διαίρεση για να συνειδητοποιήσετε πόσο συνδυάζονται αυτές οι δύο πράξεις ώστε να μην το ξεχάσετε ποτέ και, επίσης, να μην κάνετε λάθη. Πρέπει εδώ να σας τονίσουμε ότι χρειάζεται να παίξετε τα **διαδραστικά παιχνίδια** που σας προτείνουμε στη συγκεκριμένη εργασία γιατί είναι εξαιρετικά!! Τα δοκιμάσαμε κι εμείς κι ενθουσιαστήκαμε!!

Τέλος, στην Ιστορία θα ασχοληθείτε με δύο μύθους: (1) του Θησέα και (2) του Δαίδαλου και Ίκαρου. Ξέρουμε ότι σας αρέσει η μυθολογία!! Εδώ, θα θέλαμε να σας παρακαλέσουμε να δείτε τα επεισόδια 3 και 4 από την εκπαιδευτική εκπομπή του ΑΝΤ1 «Μένουμε Σπίτι» και τα οποία αφορούν τους δύο μύθους. Θα σας βοηθήσει να κάνετε τις εργασίες που προτείνουμε.

Για ευκολία, σας γράφουμε τον σύνδεσμο της εκπομπής:

<https://www.ant1.com.cy/webtv/show-page/?show=99829>

Καλή δουλειά, λοιπόν, και περιμένουμε τις εργασίες σας με χαρά όπως πάντα!!

Σας αγαπάμε πολύ!!

Οι δάσκαλοί σας,

**Χριστόφορος, Έλενα και Δέσπω**